A Bizottság határozata

(2001. július 25.)

a 92/160/EGK, a 92/260/EGK és a 93/197/EGK határozatnak a törzskönyvezett lovak Peru egyes részeiről való behozatala tekintetében történő módosításáról

(az értesítés a C(2001) 2314. számú dokumentummal történt)

(EGT vonatkozású szöveg)

(2001/619/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/298/EK határozattal [1] módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [2] és különösen annak 13. cikke (2) bekezdésére, 15. és 16. cikkére, valamint 19. cikke i. és ii. pontjára,

mivel:

(1) A legutóbb a 2001/117/EK határozattal [3] módosított, a tagállamok által szarvasmarhafélék, sertések, lófélék, juhok és kecskék, továbbá friss hús és húskészítmények behozatalára feljogosított harmadik országok listájának összeállításáról szóló, 1979. december 21-i 79/542/EGK tanácsi határozat [4] mellékletében Peru a 2. részben, a törzskönyvezett lovak külön oszlopában van feltüntetve.

(2) A legutóbb a 2001/611/EK határozattal [5] módosított, a lófélék behozatala céljából egyes harmadik országok régióba sorolásáról szóló, 1992. március 5-i 92/160/EGK bizottsági határozattal [6] Perut úgy sorolják régióba, hogy a törzskönyvezett lovak ideiglenes kivitel utáni újrabehozatalát kizárólagosan Lima térségére korlátozzák.

(3) A legutóbb a 2001/611/EK határozattal módosított 93/195/EGK bizottsági határozat [7] meghatározta a törzskönyvezett lovak Peruba történő ideiglenes kivitel utáni újrabehozatalára vonatkozó állat-egészségügyi feltételeket és a szükséges állatorvosi bizonyítványokat.

(4) A legutóbb a 2001/611/EK határozattal módosított 92/260/EGK bizottsági határozat [8] és 93/197/EGK bizottsági határozat [9] meghatározta a törzskönyvezett lovak ideiglenes és végleges behozatalára vonatkozó állat-egészségügyi feltételeket és állatorvosi bizonyítványokat.

(5) A Bizottság által Peruban lefolytatott állat-egészségügyi szakértői küldöttségi vizsgálatot követően úgy tűnik, hogy az állat-egészségügyi helyzet az állatorvosi szolgálatok kielégítő ellenőrzése alatt áll, és jól ellenőrzik különösen a lófélék mozgását az ország többi részéről a terület bizonyos részeire.

(6) Peru állatorvosi hatóságai írásban vállalták, hogy 24 órán belül fax, távirat vagy telex útján értesítést küldenek a Bizottságnak és a tagállamoknak a 90/426/EGK irányelv A. mellékletében említett, lófélékben előforduló bármely, az országban kötelezően bejelentendő fertőző vagy ragályos betegség megállapításáról, és megfelelő időn belül a lófélékkel kapcsolatos védőoltási vagy behozatali politika minden változásáról.

(7) Az országban több mint két éve nem jelentették a lovak venezuelai járványos agy- és gerincvelő-gyulladásának előfordulását, a szomszédos országokban azonban igen.

(8) Peru nem tekinthető fertőző hólyagos szájgyulladástól mentes területnek, mivel az ország számos területéről jelentették a betegséget szarvasmarhákban, továbbá az Andok északi völgyeiben lovakban is.

(9) Egy nemrég elvégzett felmérés megerősítette, hogy Peruban nincs jelen a tenyészbénaság és a takonykór, és sok éve nem jelentették a ló vírusos arteritisét sem.

(10) Egyes szomszédos országok egészségügyi helyzete miatt Peru régióba sorolást valósított meg, amely korlátozza a lóféléknek az ország északi részéből a többi területre való forgalmát, a lóféléknek a limai régióból történő forgalmát pedig közvetlenül ellenőrzik a központi állatorvosi szolgálatok.

(11) Indokoltnak látszik tehát a 92/160/EGK határozat olyan irányú módosítása, amely lehetővé teszi törzskönyvezett lovak Közösségbe történő behozatalát a limai régióból.

(12) A törzskönyvezett lovaknak a tagállamokba történő ideiglenes és végleges behozatalára vonatkozó állat-egészségügyi feltételeket és állatorvosi bizonyítványokat az érintett harmadik ország állat-egészségügyi helyzetének megfelelően kell megállapítani, és ennek megfelelően módosítani kell a 92/260/EGK és a 93/197/EGK határozatot.

(13) Az egyértelműség érdekében a harmadik országok listájának módosításához az ISO-országkódot kell használni.

(14) Az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 92/160/EGK határozat mellékletében a "Peru (1)" főcím helyébe a "Peru" főcím lép, és a "Lima térsége" szöveg helyébe a "limai régió" szöveg lép.

2. cikk

A 92/260/EGK határozat a következőképpen módosul:

1. Az I. melléklet D. csoportjában a harmadik országok listájának helyébe a következő szöveg lép:

"Argentína (AR), Barbados (BB), Bermuda (BM), Bolívia (BO), Brazília (1) (BR), Chile (CL), Jamaica (JM), Kuba (CU), Mexikó (1) (MX), Paraguay (PY), Peru (1) (PE) és Uruguay (UY)".

2. A II. D. mellékletben közzétett egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovak 90 napnál rövidebb időtartamra szóló ideiglenes behozatalához a Közösség területére Argentínából, Barbadosról, Bermudáról, Bolíviából, Brazíliából (1), Chiléből, Jamaicáról, Kubából, Mexikóból (1), Paraguayból, Peruból (1) és Uruguayból".

3. cikk

A 93/197/EGK határozat a következőképpen módosul:

1. Az I. melléklet D. csoportjában a harmadik országok listájának helyébe a következő szöveg lép:

"Argentína (AR), Barbados (2) (BB), Bermuda (2) (BM), Bolívia (2) (BO), Brazília (1) (BR), Chile (CL), Jamaica (2) (JM), Kuba (2) (CU), Mexikó (1) (MX), Paraguay (PY), Peru (1) (2) (PE) és Uruguay (UY)".

2. A II. D. mellékletben közzétett egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovak behozatalához a Közösség területére Barbadosról, Bermudáról, Bolíviából, Jamaicáról, Kubából, Peruból (1), valamint törzskönyvezett, valamint tenyésztési és termelési célú lófélék behozatalához a Közösség területére Argentínából, Brazíliából (1), Chiléből, Mexikóból (1), Paraguayból és Uruguayból".

4. cikk

Ennek a határozatnak a tagállamok a címzettjei.

Kelt Brüsszelben, 2001. július 25-én.

a Bizottság részéről

David Byrne

a Bizottság tagja

[1] HL L 102., 2001.4.12., 63. o.

[2] HL L 224., 1990.8.18., 42. o.

[3] HL L 43., 2001.2.14., 38. o.

[4] HL L 146., 1979.6.14., 15. o.

[5] HL L 214., 2001.8.8., 49. o.

[6] HL L 71., 1992.3.18., 27. o.

[7] HL L 86., 1993.4.6., 1. o.

[8] HL L 130., 1992.5.15., 67. o.

[9] HL L 86., 1993.4.6., 16. o.

--------------------------------------------------